Enorme mamba in Durban gevangNick Evans by die swart mamba wat byna 3 meter lank is. (Foto: Facebook / Nick Evans) Toe die Durbanse slangvanger Nick Evans Dinsdagoggend ontbied is om ŉ swart mamba by ŉ huis in Reservoir Hills te vang, het hy nooit verwag dat dit ŉ enorme 2,9 m lange reptiel sou wees nie. Dié swart mamba – wat boonop lekker dik gevreet was – weeg ook ŉ volle 3,6 kg. Dit was veral die slang se omtrek wat Evans verbaas het – iets wat hy sê die foto’s nie voldoende vasvang nie. “Hy het waarskynlik rotte, dassies en dalk ook rondloperkatjies gevreet,” het Evans aan Maroela Media gesê. Dit is juis dié diere wat slange na huise lok, asook rommel en oorgroeide tuine. Slange, en veral mambas, is volop in Durban en maak gereeld hul verskyning by huise in die omgewing. “Met my aankoms kon ek die slang deur die heining sien. Dit het uitgestrek in ŉ boom gelê in ŉ klein spasie tussen twee huise. “Ek het probeer om nie te veel aandag aan die slang te gee nie, omdat ek hom nie wou wegjaag nie. Ek moes eers die hek reg voor die mamba oopmaak, maar het gesukkel om die verdomde slot oop te kry. Die massiewe mamba het net vir my gestaar – gewoonlik sou ŉ mamba teen dié tyd gevlug het. Hy het dalk ŉ bietjie meer selfvertroue gehad,” vertel Evans. Hy was sowat 1,5 m weg van die slang. Die swart mamba is byna 3 meter lank. (Foto: Nick Evans) Evans sê mambas het dikwels ŉ slegte reputasie, hoewel hulle nie sommer sal byt of pik tensy hulle bedreig voel nie. Toe hy die hek uiteindelik oopkry, was die vangs heel eenvoudig. Die slang het nie probeer wegkom terwyl hy nader beweeg het nie. “Dit het net ŉ minuut geneem om hom te vang. “Ek kon seker nog selfoonfoto’s geneem het, maar ek wou hom gryp voordat hy vlug. Sy kop was die naaste aan my, so ek het dit met die tang gegryp en met my hand gevang. Dit was vinnig en maklik.” Evans sê hy het aanvanklik gedink die slang is sowat 2,5 m lank – veral oor sy omtrek so stewig was. Tot sy verbasing was die slang 2,9 m lank – hy en die huiseienaar het die mamba boonop twee keer gemeet om seker te maak. Dié slange is gewoonlik tussen 2,2 m en 2,5 m lank. “Hy was goed gevoed. “Sy kop was groot vir ŉ mamba en hy het ŉ paar snye gehad. Hy lyk oud – as ek moet raai, is hy so 20 jaar. Om ŉ dier soos dié te sien en te red is baie, baie spesiaal. Dit het my dag gemaak.” Evans sê die slang is tans nog by hom. Sodra ŉ veilige plek gevind word, sal Evans die slang weer in die natuur loslaat.